На основу члана 38. став 1. Закона о планском систему Републике Србије („Службени гласник РС”, број 30/18),

Влада доноси

ОДЛУКУ

О ИЗМЕНАМА И ДОПУНИ ПРОГРАМА

ЗА УНАПРЕЂЕЊЕ УПРАВЉАЊА СПОРЕДНИМ ПРОИЗВОДИМА ЖИВОТИЊСКОГ ПОРЕКЛА ЗА ПЕРИОД ОД 2020. ДО 2024. ГОДИНЕ

1. У Програму за унапређење управљања споредним производима животињског порекла за период од 2020. до 2024. године („Службени гласник РС”, бр. 14/20 и 44/21), у одељку 5. МЕРЕ ЗА ОСТВАРИВАЊЕ ЦИЉЕВА, пододељак 5.1. Постизање посебних циљева, Посебни циљ 2 – Успостављање одрживог система за сакупљање и прераду СПЖП, назив мере „Мера 2.2. – Развијање мреже међуобјеката за сакупљање СПЖП, повећањем броја постојећих објеката, укључујући и изградњу међуобјеката на територијама града Сомбора, града Суботице, општине Сјеница”, мења се и гласи:

„Мера 2.2. – Развијање мреже међуобјеката за сакупљање СПЖП, повећањем броја постојећих објеката, укључујући и изградњу међуобјеката на територијама града Сомбора, града Суботице, општине Сјеница, града Пирота, општине Чајетина и општине Тител”.

У ставу 1. алинеја прва мења се и гласи:

„– Обезбеђивање средстава за изградњу десет међуобјеката, укључујући међуобјекте на територијама града Сомбора, града Суботице, општине Сјеница, града Пирота, општине Чајетина и општине Тител;”.

После става 2. додаје се нови став 3, који гласи:

„У другој години примене ове мере, 2022. години, обезбеђена су средства за изградњу три међуобјекта, и то на територијама:

1) града Пирота;

3) општине Чајетина;

2) општине Тител.ˮ

Досадашњи ст. 3 - 6. постају ст. 4 - 7.

У одељку 6. МЕХАНИЗАМ ЗА СПРОВОЂЕЊЕ ПРОГРАМА И НАЧИН ИЗВЕШТАВАЊА О РЕЗУЛТАТИМА СПРОВОЂЕЊА, у Табели – Индикатори дефинисани на нивоу посебних циљева, редни број 2, речи: „Развијање мреже међуобјеката за сакупљање СПЖП, повећањем броја постојећих објеката, укључујући и изградњу међуобјекта на територијама града Сомбора, града Суботице и општине Сјеница” замењују се речима: „Развијање мреже међуобјеката за сакупљање СПЖП, повећањем броја постојећих објеката, укључујући и изградњу међуобјеката на територијама града Сомбора, града Суботице, општине Сјеница, града Пирота, општине Чајетина и општине Тител”.

У Прилогу 6–Акциони план за спровођење Програма за унапређење управљања споредним производима животињског порекла за период од 2020. до 2024. године, који је саставни део Програма за унапређење управљања споредним производима животињског порекла за период од 2020. до 2024. године, у Посебном циљу 2 – Успостављање одрживог система за сакупљање и прераду СПЖП, речи: „Мера 2.2. – Развијање мреже међуобјеката за сакупљање СПЖП, повећањем броја постојећих објеката, укључујући и изградњу међуобјеката на територијама града Сомбора, града Суботице и општине Сјеница” замењују се речима: „Мера 2.2. – Развијање мреже међуобјеката за сакупљање СПЖП, повећањем броја постојећих објеката, укључујући и изградњу међуобјеката на територијама града Сомбора, града Суботице, општине Сјеница, града Пирота, општине Чајетина и општине Тител”.

2. Ову одлуку објавити на интернет страници Владе, на Порталу е-Управа и на интернет страници Министарства пољопривреде, шумарства и водопривреде – Управе за ветерину.

Ову одлуку објавити у „Службеном гласнику Републике Србије”.

05 Број: 110-10432/2022

У Београду, 15. децембра 2022. године

В Л А Д А

|  |  |
| --- | --- |
| Тачност преписа оверава  ГЕНЕРАЛНИ СЕКРЕТАР  Новак Недић | ПРЕДСЕДНИК  Ана Брнабић, с.р. |